SKLABIŇA, DRAŽKOVCE, BLATNICA. Poľnohospodári z Turca majú hlavu v smútku. Najprv sucho a horúčavy, teraz búrky a dažde. Pšenica, jačmeň či raž by už mali byť pár dní pod strechou, ale stále sú na poliach.
Sklamanie v Sklabini
"Obilie je zrelé, ale nedá sa mlátiť, lebo je mokré. Po roku sme sa pre nepriaznivé počasie dostali opäť do časového sklzu. Žiaľ, magdalénske dažde nám znovu robia poriadnu šarapatu," povedal Igor Miert, šéf rastlinnej výroby Poľnohospodárskeho družstva SNP so sídlom v Sklabini.
Pre zničený lepok stráca na kvalite najmä potravinárska pšenica.
"Obávam sa, že sa bude dať využiť len na kŕmenie. Samozrejme, sme sklamaní, spôsobuje nám to nemalé finančné straty," podotkol s tým, že na pozbieranie úrody z 255 ha zasiatych obilnín v okolí Sklabine, Turčianskeho Jasena, Dolného a Horného Kalníka by potrebovali aspoň dve až tri slnečné dni.
"Aspoň, že sme stihli ukončiť druhú kosbu viacročných krmovín," hľadal pozitíva Igor Miert.
Veľké zrážky
Aj v Poľnohospodárskom družstve v Dražkovciach čakali na krajšie počasie. Nič iné sa nedá robiť.
"Od predchádzajúcej soboty do stredy minulého týždňa sme na našich poliach namerali až 70 mm zrážok. Je to veľa. Obilie tak má vysokú vlhkosť. Maximálne je povolená na úrovni 14 percent, inak sa musí dosúšať, čo však zvyšuje náklady. Zatiaľ máme skosených 5 ha z 23," povedala Anna Staňová, predsedníčka PD Dražkovce.
Závidia dolniakom
Poľnohospodári z PD Gader Blatnica stihli z polí zobrať 108 ha ozimného jačmeňa a z 300 ha výmery pšenice len 70. Kosiť ešte treba 280 ha jarného jačmeňa a 140 ha jarnej pšenice. Celkovo majú v Blatnici 831 ha obilia.
"Tak trošku v dobrom závidím kolegom z juhu Slovenska, ktorí už majú žatvu za sebou. Počasie im prialo, čo sa u nás nedá povedať. Aj terajší dážď im pomáha na rast krmovín. Žiaľ, každým dňom, kedy nemôžeme ísť na pole, sa situácia zhoršuje. Nie je úplne beznádejná, ale ak bude naďalej pršať, tak budú problémy narastať," informovala Zlatica Holubová, predsedníčka družstva.